አብዴፓ የአርብቶ አደሩን ተጠቃሚነት የበለጠ ለማረጋገጥ በትኩረት እንደሚሰራ ገለፀ
የአፋር ብሄራዊ ዴሞክራሲያዊ ፓርቲ (አብዴፓ) በክልሉ የተገኙ ጅምር ስኬቶችን አጠናክሮ በማስቀጠል የአርብቶ አደሩን ተጠቃሚነት የበለጠ ለማረጋገጥ በትኩረት እንደሚሰራ አስታወቀ፡፡የፓርቲው ማዕከላዊ ኮሚቴ ላለፉት ሁለት ሳምንታት ሲያካሄድ የቆየውን የጥልቅ ተሃድሶ ግምገማ ችግሮችን በመለየትና መፍትሄዎችን በማስቀመጥ ማጠናቀቁን አስታውቋል፡፡የፓርቲው ምክትል ሊቀመንበር አምባሳደር ሃሰን አብዱልቃድር ትናንት በሰጡት መግለጫ እንደተናገሩት በክልሉ ባለፉት 15 አመታት በተከናወነው የልማት ሥራ አርብቶ አደሩን ተጠቃሚ ያደረጉ ዘርፈ ብዙ ስኬቶች ተመዝግበዋል፡፡በተለይ በጤና፣ ትምህርት፣ ውሃና መሰል የማህበራዊ አገልግሎት መስጫ ተቋማትን ተደራሽ ለማድረግ የተከናወኑ ሥራዎች አበረታች ውጤት የተመዘገበባቸው ናቸው፡፡ይሁንና የአርብቶ አደሩን የአኗኗር ዘይቤ የተረጋጋ ለማድረግ የተጀመረው ውሃን ማዕከል ያደረገ የመንደር ማሰባሰብ ፕሮግራም በሚፈለገው ደረጃ ተግባራዊ አለመደረጉን በጥልቅ ተሃድሶው መገምገሙን ተናግረዋል፡፡በዚህም ''አርብቶ አደሩን የሚፈለገውን ያክል የማህበራዊ፣ ኢኮኖሚያዊና ፖለቲካዊ ተሳታፊና ተጠቃሚ ከማድረግ አንጻር ሰፊ ክፍተት እንዲፈጠር ማድረጉን ከፍተኛ አመራሩ ገምግሟል'' ብለዋል፡፡ለዚህ ደግሞ ከፍተኛ አመራሩ የፓርቲውንም ሆነ የመንግስትን ውሳኔዎችና መመሪያዎች በሚፈለገው የጥራት ደረጃና በተሟላ መልኩ ተግባራዊ የማድረግ የቁርጠኝነትና ተነሳሽነት እንዲሁም የአቅም ክፍተቶች ቁልፍ ምክንያቶች መሆናቸውን ገልጸዋል፡፡በተጨማሪም በፓርቲው ከፍተኛ አመራሮች ዉስጥ የጠባቂነት፣ አድርባይነት እንዲሁም የኪራይ ሰብሳቢነት አመለካከትና ተግበራት በሰፊው እንደሚስተዋል በግምገማው መመልከታቸውን ተናግረዋል፡፡ከዚህ አንጻር የክልሉ ከፍተኛ አመራር እራሱን በጥልቀት የገመገመበትና ለተስተዋሉ ድክመቶችና ችግሮች የራሱን ድርሻ የወሰደበት ግምገማ መካሄዱን አስታውቀዋል፡፡በቀጣይ ችግሮችን በማረም አርብቶ አደሩን ህብረተሰብ ውሃን ማዕከል ያደረገ ስራ በማከናወን ሁለንተናዊ ተጠቃሚነቱን በላቀ ደረጃ ለማረጋገጥ ለመስራት መግባባት ላይ መደረሱን ገልፀዋል፡፡ግምገማ በየደረጃው በሚገኙ መካከለኛና ጀማሪ አመራር ደረጃም እስከ ህዳር 30 ድረስ ተጠናክሮ እንደሚቀጥል ተናግረዋል፡፡የፓርቲው ማዕከላዊ ኮሚቴ አባል አቶ አሊ ሁሴን በበኩላቸው ጥልቅ ተሃድሶው ራሳቸውን በሚገባ ያዩበትና ክፍተቶቻቸውን በጥልቀት ፈትሸው  ኃላፊነታቸውን በሚፈለገው ደረጃ እንዳልተወጡ የተረዱበት መሆኑን ተናግረዋል፡፡በቀጣይም ፓርቲውና ህብረተሰቡ የጣሉባቸውን ኃላፊነት የሚመጥንና ቅንነት፣ ፍትሃዊነትና ግልጽነት የተሞላበት አገልግሎት በመሥጠት የህብረተሰብን እርካታ ለመፍጠር መዘጋጀታቸውን ገልፀዋል፡፡ሌላው የማዕከላዊ ኮሚቴ አባል አቶ ኡስማን መሐመድ በበኩላቸው ከግምገማው እስካሁን በነበሩበት የስራ ኃላፊነት ለህብረተሰቡ የሚገባውን አገልግሎት በመሥጠት የህብረሰቡን እርካታ መፈጠር አለመቻላቸውን አይተዋል፡፡ይህም በመሆኑም ህብረተሰቡ ለከፍተኛ እንግልትና ተያያዥ የኪራይ ሰብሳቢነትና የመልካም አስተዳደር ችግሮች መጋለጡን ተናግረዋል፡፡''በመሆኑም ግምገማው ሁላችንም ራሳችንን እንድናይ መልካም አጋጣሚ የፈጠረ በመሆኑ በቀጣይ ችግሮቻችንን በመቅረፍና ድክመቶቻችንን በማረም በአዲስ መንፈስ ለተሻለ ስራ መነሳሳሰትን የፈጠረ ጠቃሚ መድረክ ነው'' ብለዋል፡፡የፓርቲዉ ማዕከላዊ ኮሚቴ ከጥቅምት 26 እስከ ህዳር 10 ቀን 2009 ዓ.ም ግምገማውን ሲያካሂድ መቆየቱን ከፓርቲው ጽህፈት ቤት ያገኘነው መረጃ ያስረዳል፡፡(ኢዜአ) 